Súradnice: 38°44′S 35°29′V﻿ / ﻿38,733°S 35,483°V﻿ / 38.733; 35.483

**Kayseri** (iné mená pozri nižšie) je mesto v strednom Turecku, administratívne centrum rovnomennej provincie. Nachádza sa na Anatólskej plošine severne od sopky Erciyas Dağı. V roku 2010 malo 850-tisíc obyvateľov. Mesto je významným hospodárskym a priemyselným strediskom, nachádza sa asi 265 km juhovýchodne od hlavného mesta Ankary. Je cestným uzlom na medzinárodnej železničnej trati spájajúcej Európu s Iránom. V meste sídli aj medzinárodné letisko. Významný je cestovný ruch, ktorý podporuje bohatá história mesta a bohatý repertoár kultúrnych a historických pamiatok. V Kayseri sídlia viaceré múzeá a univerzity. Najstaršou je univerzita Erciyes Üniversitesi založená v roku 1978.

Mená
----

* dnešný turecký oficiálny názov: **Kayseri**, slovenská výslovnosť [kajseri]
* novogr. Καισάρεια – *Kaisareia*
* historicky: **Mazaka** (starovek), **Kaisareia Mazaka**, **Caesarea Mazaka**, **Eusebeia**, **Caesarea**, **Kaisareia**, **Cézarea**, poprípade s prívlastkom Kapadócka pre odlíšenie od iných rovnomenných miest, napr.: **Cézarea Kapadócka**, **Kesária Kappadocká**
* lat. *Caesarea Cappadociae*
* arab. *Kaisaríjja*‎

Hospodárstvo
------------

Centrum mesta
Kayseri je jedno z hlavných finančných a obchodných a priemyselných stredísk v centrálnom Turecku. V meste sídli viacero bánk, rozvinutý je miestny priemysel. Mimo iné v meste sídli letecký, textilný, nábytkársky, cementársky a hutnícky priemysel. Spracovávajú sa v ňom najmä farebné kovy. Kayseri je tiež významným remeselníckym centrom, darí sa najmä zlatníctvu a tkaniu kobercov. Ide centrum o poľnohospodárskej oblasti. V okolí mesta sa pestuje ovocie, zelenina, obilniny, zemiaky, cukrová repa i vinič. Zvlášť významná je produkcia sušených hrozienok. S poľnohospodárskou činnosťou je spojený rozvoj potravinového priemyslu, ktorý reprezentuje tradičná výroba údenín, cukrovarníctvo a mliekarenstvo. V Turecku sa dnes všeobecne verí, že ľudia z Kayseri majú osobitný sklon k podnikaniu, sú pracovití a usilovní.

História
--------

Mestské hradby v Kayseri
Mesto vzniklo v 2. tisícročí pred Kristom v oblasti obývanej Asýrčanmi a Chetitmi. Neďaleko dnešného mesta sa nachádza archeologická lokalita, niekdajšia asýrska obchodná kolónia Kaneš. Pôvodne sa volalo už Mazaka. Počas vlády achajmenovskej Perzie bolo sídlom satrapu, v 4. storočí pred Kristom mesto dobyl Perdikkas, veliteľ Alexandra Veľkého. Po rozpade Alexandrovej ríše bolo za vlády kapadóckeho kráľa Ariaratha V. Euseba Filopatóra v 2. storočí pred Kristom premenované na Eusebeia. V tomto období slúžilo ako sídlo kapadóckych kráľov. V prvom storočí pred Kristom bolo vyplienené arménskym kráľom Tigranom I. Po tom, čo bolo mesto pričlenené do Rímskej ríše vznikla na jeho území rímska provincia *Cappadocia* a Kayseri nazvané Caesarea Cappadociae sa stalo jej hlavným mestom. V roku 260 mesto dobyl a vypálil perzský panovník Šápúr I. mesto sa však rýchlo obnovilo. V 4. storočí bola provincia rozdelená na dve časti a mesto zostalo hlavným sídlom západnej provincie *Cappadocia Prima*. Miestnej kresťanskej diaspóre bol adresovaný Prvý Petrov list. Usudzuje sa preto, že v oblasti sa už v prvých storočiach rozšíril kresťanský kult.

Mauzóleum Döner Kümbet
V 3. storočí sa mesto stalo centrom gréckej kresťanskej vzdelanosti. Po tom, čo miestni kresťania zničili pohanský chrám v meste, cisár Julián Apostata mestu odňal status mesta. Po jeho smrti kresťanstvo v Byzancii zvíťazilo a význam mesta opätovne vzrástol. V 4. storočí bolo sídlom tzv. kapadóckych cirkevných otcov, arcibiskupom v meste bol veľký grécky teológ Bazil Veľký. Náboženský význam mesta bol zvýraznený aj tým, že miestny arcibiskup - metropolita bol titulovaný ako exarcha a nepodliehal žiadnemu patriarchovi. To sa zmenilo po tom, čo bol v roku 431 na Chalcedónskom koncile zriadený konštantínopolský patriarchát a tri maloázijské exarcháty včlenené doň. I tak si však miestny arcibiskup udržal istý vplyv, v rámci patriarchátu mu prislúchalo druhé miesto medzi metropolitmi a titul *protothronos*.

Za vlády Justiniána I. slúžilo mesto ako vojenská základňa, nachádzalo sa v ňom viacero výrobní zbraní a vojenského proviantu. Justinián mesto tiež riadne opevnil. V byzantskom období bolo mesto známe aj pod gréckym názvom Kaisareia. Cirkevná tradícia pokračovala aj v 6. a 7. storočí, keď v meste pôsobilo viacero cirkevných spisovateľov ako Theodóros Askidas či Andreas Kaisareias. V roku 611 bolo mesto obsadené a vypálené perzským veľkokráľom Husravom II. avšak zrejme sa z tragédie rýchlo spamätalo, pretože už o vyše tridsať rokov ohromilo jeho bohatstvo arabských obliehateľov. Kalif Mu'ávija I. mesto v roku 647 prinútil ho platiť tribút. Byzancia mesto v prospech Arabov dočasne stratila v roku 726, no už krátko na to ho získala späť. V rámci byzantskej správy bolo postupne súčasťou viacerých thém (*Armeniakon*, *Kapadócia*, *Charsianon*). Významným vojenským centrom Kaisareia zostala až do 11. storočia. V meste boli za cisárov prehlásení významní vojenskí velitelia Nikefor II. a Bardas Fókas.

Seyyid Burhaneddin Türbesi
V 11. storočí sa do susedstva Byzantskej ríše dostali turkickí Seldžuci. V rokoch 1067 a 1073 ho dvakrát napadli a vyplienili turkické tlupy. Do rúk Seldžuckej ríše sa dostalo okolo roku 1080, keď ho pravdepodobne získal jej vazal Danišmend. Mesto v tomto období zrejme pripomínalo iba ruiny. Počas prvej križiackej výpravy sa mesta v roku 1096 na krátko zmocnili križiaci putujúci do Palestíny. Danišmend Gázi mesto obnovil. V roku 1168 mesto opanoval rúmsky sultán Kilič Arslán II. z rodu Seldžukovcov. Počas seldžuckej nadvlády bolo mesto prvýkrát pomenované Kayseri a slúžilo ako rezidencia panovníkov. Seldžucké panstvo prinieslo mestu značný rozmach, rozkvet nastal v polovici 12. storočia, keď bolo vybudované množstvo architektonických pamiatok.

V roku 1243 sa Kayseri zmocnili Mongoli, pričom časť miestneho obyvateľstva vzali do otroctva a mesto vypálili. V roku 1277 mesto bez boja obsadil mamlúcky sultán Bajbars, no potom, čo sa mu nepodarilo podnietiť vzburu Turkov proti Mongolom, sa stiahol. V rokoch 1343 až 1381 Kayseri patrilo bejliku Eretna, pričom slúžilo ako hlavné mesto. Cestovateľ Ibn Battúta žijúci v 14. storočí Kayseri označil ako jedno z najväčších v Anatólii. V roku 1381 Eretnu rozvrátil a moci sa ujal Kádí Burhán ad-Dín, ktorý sa prehlásil za sultána. Na konci 14. storočia sa mesto za vlády sultána Bajazida stalo súčasťou Osmanskej ríše, avšak po porážke Timúrom Osmani mesto už v roku 1402 stratili. Následne Kayseri istý čas ovládal Karaman a dočasne Mamlúci. Osmanská moc sa do Kayseri vrátila v roku 1515 za vlády Selima I. V 17. storočí okolie Kayseri trpelo pre povstanie rebelov. Územie bolo dočasne vyľudnené, ale už v polovici 16. storočia ho Evlija Čelabi označil za prosperujúce. Osmanom následne mesto patrilo až do 20. storočia. Po zániku Osmanskej ríše sa stalo súčasťou Turecka.

Pamiatky
--------

Bürüngüz Camii, moderná mešita z roku 1977V meste sa nachádza viacero stavebných pamiatok. Medzi najstaršie, pôvodom pred-islamské pamiatky v meste patrí citadela pôvodom z 3. storočia. Pevnosť bola viackrát prestavaná. Prvými výraznými zmenami prešla v 6. storočí za vlády cisára Justiniána I. ďalšie úpravy pridali Seldžuci a Osmani. Mesto má zachované hradby. Neďaleko Kayseri sa nachádza staroveká archeologická lokalita Kaneš (Kültepe).

Hunat Hatun Külliyesi - komplex sultánky Hunat Hatun
K typickými historickým budovám z islamského obdobia patria mešity a madrasy a hrobky. Z obdobia vlády seldžuckých Turkov pochádza Veľká mešita (*Ulu Camii*) založená v roku 1135. Dostavaná bola v ranom seldžuckom štýle niekedy v rokoch 1205/1206. V neskoršom, osmanskom období, bola viackrát prestavaná. Pôdorysom pripomína typ baziliky s kupolou pred mihrábom.

Z roku 1205 pochádza madrasa Çifte medrese, ktorej súčasťami boli aj nemocnica a hrobka. Dnes v nej sídli Múzeum seldžuckej civilizácie. Ďalšou seldžuckou stavbou je komplex sultánky Hunat Hatun z rokov 1237 – 1238. Prebudovaný bol v 19. storočí. Celkovo ide o 4 budovy: Veľká mešita, hrobka, madrasa a hamám. Sáhibova madrasa (*Sahibiye medrese*) bola vystavaná v rokoch 1267 – 1268. Budova má bohato zdobený vstupný portál. Ďalšou školou v Kayseri bola Seraceddinova madrasa (*Seraceddin medrese*) z rokov 1238 – 1239). V meste sa nachádzajú viaceré seldžucké hrobky valcového alebo oktogonálneho tvaru s pyramídovou strechou. Patrí medzi ne napr. Çifte Kümbet z rokov 1247 – 1248; Döner Kümbet približne z roku 1275; Alaca Kümbet z 13. storočia a ďalšie. Možno tiež spomenúť hrobku Sajjida Burhána ad-Dína, učiteľa Džalála ad-Dína.

Chrám svätého Gregora Lusavoriča (*Surup Krikor Lusavoriç Kilise*)
Z osmanského obdobia pochádza mešita Kurşunlu Camii (1575 – 1585/6), ktorú navrhol známy architekt Mimar Sinan. Z 19. storočia pochádza arménsky Chrám svätého Gregora Lusavoriča (*Surup Krikor Lusavoriç Kilise*) i viacero tradičných osmanských mestských domov (napr. Atatürk Evi).

Osobnosti spojené s mestom
--------------------------

* Bazil Veľký (\* 329 – † 379), biskup v Cézarei, cirkevný otec, vedúca osobnosť kresťanstva v 4. storočí, pôsobil spolu s jeho bratom Gregorom Nysským a Gregorom Naziánskym (tzv. kapadócka škola)
* Aretas Késarijský (\* okolo 860 – † po 932), arcibiskup v Cézarei, býva považovaný za jedného z najuznávanejších teológov gréckej cirkvi
* Theodóros Askidas († 558), byzantský mních a teológ, biskup v Cézarei, vedúci advokát platonizmu v kresťanskej teológie a hlavný konzultant na druhom konštantínopolskom koncile
* Kádí Burhán ad-Dín , rodák z Kayseri, rozvrátil moc bejliku Eretna a vládol z mesta Sivas ako sultán
* Mimar Sinan (\* okolo 1490 – † 1588), významný osmanský architekt, narodil sa poblíž Kayseri v Ağırnaz
* Abdullah Gül (\* 1950), turecký politik, premiér Turecka v rokoch 2002 – 2003 a prezident Turecka v rokoch 2007 – 2014

Galéria
-------

* Neďaleká hora (vyhasnutá sopka) Erciyes DağıNeďaleká hora (vyhasnutá sopka) Erciyes Dağı
* Seldžucká Sáhibova madrasaSeldžucká Sáhibova madrasa
* Atatürk EviAtatürk Evi
* Madrasa v komplexe sultánky Hunat HatunMadrasa v komplexe sultánky Hunat Hatun
* Mauzóleum v komplexe sultánky Hunat HatunMauzóleum v komplexe sultánky Hunat Hatun
* Pevnosť v KayseriPevnosť v Kayseri
* Hodinová veža v KayseriHodinová veža v Kayseri
* Etnografické múzeum v KayseriEtnografické múzeum v Kayseri
* Zeynel Abidi TürbesiZeynel Abidi Türbesi
* Lale Camii ve KülliyesiLale Camii ve Külliyesi
* Meryem Ana KilisesiMeryem Ana Kilisesi
* Kurşunlu CamiiKurşunlu Camii
* Sáhibova madrasa (Sahibiye medrese), zdobený portálSáhibova madrasa (*Sahibiye medrese*), zdobený portál

Referencie
----------

1. 1 2 3 4 5 6 7 8 9 10 11 12 13 14 15 16  Kayseri In:  *Encyclopaedia Beliana* [online]. Bratislava: Encyklopedický ústav Slovenskej akadémie vied, [cit. 2020-11-16]. Dostupné online. ISBN 978-80-89524-30-3.
2. 1 2 3 4  Kayseri In: *Ottova všeobecná encyklopédia v dvoch zväzkoch A-L*. Bratislava : Agentúra Cesty, 2006. ISBN 8096915932. S. 617.
3. 1 2 3 4 5 6 7 8   *Encyclopedia Britannica* [online]. [Cit. 2020-11-19]. Dostupné online. (po anglicky)
4. 1 2  MERKELBACH, Reinhold. *Register*. Berlín : Walter de Gruyter, 2004. Dostupné online. ISBN 978-3-598-73008-5. S. 291. (po nemecky)
5. ↑   *Zmena*. Bratislava : Vydávajú študenti žurnalistiky FF UK Bratislava v spolupráci s Československým koordinačným štrajkovým výborom, 2000. Dostupné online. S. 10.
6. ↑  ZOZUĽAK, Ján. *Byzantská filozofia*. Plzeň : Aleš Čeněk, 2016. 221 s. ISBN 978-80-7380-640-8. S. 125, 135.
7. 1 2 3 4 5 6 7 8 9  KAYSARIYYA In:  *The Encyclopaedia of Islam*. Ed. E. van Donzel, B. Lewis, CH. Pellat. 2nd Ed. Vol. 4. IRAN – KHA. Leiden : BRILL, 1997. ISBN 90-04-09419-9. S. 842 – 846. (po anglicky)
8. 1 2   *History of Kayseri* [online]. Abdullah Gul University, [cit. 2020-11-20]. Dostupné online.
9. 1 2 3 4  CEASAREA In:  *The Oxford Dictionary of Byzantium*. Ed. Alexander P. Kazhdan. New York : Oxford University Press, 1991. 2338
isbn=0-19-504652-8 s. S. 363 – 364. (po anglicky)
10. ↑  VLADÁR, Vojtech. *Dejiny cirkevného práva*. Praha : Leges, 2017. ISBN 978-80-7502-238-7. S. 93.
11. ↑  CAESAREA in Cappadocia In: *Encyclopedia of Ancient Christianity*. Downers Grove : InterVarsity Press, 2014. ISBN 978-0-8308-9717-9. S. 1:404. (po anglicky)
12. ↑  Saint Basil the Great In:  *Encyclopedia Britannica* [online]. [Cit. 2020-11-19]. Dostupné online. (po anglicky)
13. ↑  Arethas of Caesarea In:  *Catholic Encyclopedia* [online]. [Cit. 2020-11-19]. Dostupné online.
14. ↑  Theodore Ascidas In:  *Encyclopedia Britannica* [online]. [Cit. 2020-11-19]. Dostupné online. (po anglicky)
15. ↑  Sinan In:  *Encyclopedia Britannica* [online]. [Cit. 2020-11-19]. Dostupné online. (po anglicky)
16. ↑  Abdullah Gul In:  *Encyclopedia Britannica* [online]. [Cit. 2020-11-19]. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Kayseri**